સિઆચેનમાં શૂન્ય નીચે 20થી 55 અંશ સેલ્શિઅસની ગાત્રો શિથિલ કરી દેતી ઠંડી વચ્ચે આપણા સીમાપ્રહરીઓ શી કામગીરી બજાવે છે, કયા પ્રકારની તકલીફોનો રોજિંદો સામનો કરે છે, પરિવારથી સેંકડો યા હજારો કિલોમીટર છેટે સાવ એકલાઅટૂલા રહેવાનું તેમને કેટલું વસમું લાગે છે, શારીરિક ઉપરાંત માનસિક રીતે પણ તેમની કેટલી કસોટીઓ લેવાય છે વગેરે બાબતોથી દેશની સરેરાશ પ્રજા વાકેફ નથી. ગુજરાતી વાચકોને એ તમામ બાબતોથી માહિતગાર કરવાના ઉમદા આશયથી હર્ષલ પુષ્કર્ણાએ લદ્દાખની કુલ પાંચ વખત રૂબરૂ મુલાકાત લીધી અને તેના આધારે આ પુસ્તક લખ્યું છે.